Vykonávanie programu odrážalo záväzok členských štátov a Komisie ochraňovať euro proti falšovaniu. Diskusie o viacročnej stratégii, ktoré sa konali v rámci zasadnutí expertnej skupiny proti falšovaniu eura, umožnili viazať 99,99 % celkového rozpočtu v roku 2017. Vzhľadom na kvalitu a kvantitu žiadostí o grant doručených v roku 2017 bolo potrebné, aby sa 152 000 EUR previedlo z „opatrení Komisie“ na granty. V roku 2017 sa v rámci tohto programu financovalo celkovo 13 projektov. Zo žiadostí od príslušných orgánov členských štátov sa celkovo vyhovelo desiatim, ktorým sa udelil grant. Oproti deviatim grantom udeleným v roku 2016 ide o nárast. Okrem toho sa financovali tri opatrenia Komisie v porovnaní so štyrmi opatreniami Komisie v predchádzajúcom roku. V roku 2017 sa vykonali štyri opatrenia, zatiaľ čo deväť opatrení sa vykonáva alebo sa bude vykonávať v roku 2018 a neskôr.

Program Pericles 2020 (ďalej len „program“) je výmenný, pomocný a školiaci program na ochranu eura proti falšovaniu. Nahrádza program Pericles, ktorý bol vytvorený v roku 2001 a prebiehal v rokoch 2002 – 2013. Program bol vytvorený nariadením Európskeho parlamentu a Rady (EÚ) č. 331/2014 z 11. marca 2014. Jeho uplatňovanie sa rozšírilo na nezúčastnené členské štáty nariadením Rady (EÚ) 2015/768 z 11. mája 2015. Nariadením (EÚ) č. 331/2014 sa trvanie programu stanovuje do 31. decembra 2020. Podľa článku 13 ods. 3 nariadenia sa vyžaduje, aby Komisia každoročne poskytla Európskemu parlamentu a Rade informácie o výsledkoch programu. Touto výročnou správou sa plní uvedená požiadavka za rok 2017.

V roku 2017 pochádzali žiadatelia o program zo šiestich členských štátov, a to z Talianska, zo Španielska, z Rumunska, Chorvátska, Portugalska a Rakúska. Do istej miery to odráža skutočnosť, že prostriedky z programu Pericles najčastejšie využívajú krajiny najviac zasiahnuté falšovaním eura. Navyše Portugalsko, Rakúsko a Rumunsko podali žiadosť v rámci tohto programu prvýkrát.

Opatrenia, na ktoré boli v roku 2017 viazané finančné prostriedky, pozostávali zo šiestich seminárov/konferencií, dvoch technických školení, štyroch výmen zamestnancov a jedného nákupu zariadenia. Opatrenia sa uskutočňujú v EÚ aj mimo nej, a to v závislosti od špecifických potrieb ochrany eura proti falšovaniu. Program od svojho vzniku upevňuje svoj regionálny prístup vykonávaním opatrení zahŕňajúcich obzvlášť citlivé regióny sveta. Je zameraný najmä na Latinskú Ameriku (tri opatrenia organizované Španielskom a jedno opatrenie Komisie) a juhovýchodnú Európu (jedno opatrenie organizované Talianskom, jedno Rumunskom a jedno Chorvátskom).

Grafy III a IV poskytujú prehľad o pôvode a odborných skúsenostiach účastníkov programu:

Graf III a graf IV: Pôvod účastníkov a odborné skúsenosti účastníkov (opatrenia, na ktoré boli v roku 2017 viazané finančné prostriedky, pozri prílohu I)

Na opatreniach, na ktoré boli v roku 2017 viazané finančné prostriedky, sa podľa odhadu zúčastňuje 756 expertov.

Pokiaľ ide o pôvod, účastníci pochádzajú z 57 krajín. Väčšinu (73 %) tvoria účastníci z Európy: 36 % pochádza z členských štátov eurozóny, zatiaľ čo európske krajiny, ktoré nie sú členmi EÚ, predstavujú 17 % a členské štáty, ktoré nepatria do eurozóny, predstavujú 20 %; 16 % účastníkov pochádza z Latinskej Ameriky, čo je v porovnaní s predchádzajúcim rokom veľký pokles . A nakoniec, 3 % pochádzajú z Blízkeho východu a zo severnej Afriky a 1 % z Ázie.

Pokiaľ ide o odborné skúsenosti účastníkov, členovia policajných zborov predstavujú 42 % celkového počtu účastníkov. Toto výrazné zastúpenie možno pripísať skutočnosti, že policajné orgány stoja v prvej línii v boji proti falšovaniu eura a zamestnanci polície zahŕňajú vyšetrovateľov aj technických pracovníkov.

Vykonávaním programu v roku 2017 sa preukazuje pokračujúci pozitívny trend smerom k rastúcej diferenciácii a diverzifikácii odborných skúseností účastníkov v priebehu rokov. Policajné orgány v roku 2017 už druhýkrát po sebe nepredstavujú absolútnu väčšinu účastníkov. Ostatné kategórie účastníkov tvoria spolu 58 %, čo predstavuje mierny pokles zo 63 % v predchádzajúcom roku. Výrazná účasť centrálnych bánk zostala takmer rovnaká (24 %) a neustále je vysoká účasť pracovníkov justície (8 %) . Osobitne je potrebné spomenúť podstatnú účasť mincovní (4 %), colných orgánov (4 %), ministerstiev financií (3 %) a finančných inštitúcií (3 %), v ktorej sa odráža celý rozsah odborných skúseností účastníkov. Vykonávanie opatrenia Komisie „prvé zasadnutie Platformy 1210“ nakoniec viedlo už druhýkrát za sebou k vysokej účasti zástupcov z odvetvia zariadení na triedenie mincí (4 %), čo potvrdzuje, že súkromný sektor je významnou zainteresovanou stranou v boji proti falšovaniu.

Výsledkom toho je, že vykonávanie programu spĺňa nadnárodný a multidisciplinárny rozmer programu vyžadovaný v nariadení (EÚ) č. 331/2014.

b)Prehľad opatrení v rámci ročného pracovného programu 2017

Súhrnný prehľad opatrení programu Pericles v rámci ročného pracovného programu 2017 sa nachádza v prílohe I. Je možné poukázať na tieto opatrenia:

Regionálna medzinárodná spolupráca

Programu sa v roku 2017 podarilo udržať a ešte viac posilniť silnú regionálnu medzinárodnú spoluprácu: